QBZ-95
QBZ-95 je moderna kineska bullpup jurišna puška. Puška po spoljašnosti dosta liči na Francusku pušku FAMAS. Kućište (sanduk) je napravljeno od polimera sa integrisanom ručkom za nošenje sa gornje strane. U ovu ručku je ugrađen zadnji nišan, a ispod se nalazi ručica za repetiranje. Ručka je ujedno i nosač za dnevni ili noćni optički nišan. Prednji nišan se nalazi na kućištu. Nišani su standardni otvorenog tipa sa gradacijom od 100 do 500 metara. Otvor za izbacivanje čahura se nalazi jedino sa desne strane, tako da se puška ne može koristiti sa lijevog ramena. Cijev je slobodna čime se dobija mogućnost ispaljivanja tromblona bez postavljanja tromblonskog nastavka. Postoji i opcija ugradnje podcijevnog bacača granata. Karabinska verzija nema mogućnost ispaljivanja tromblona niti postavljanja noža radi skraćene cijevi. Selektor vatre je smješten na kućištu iza okvira i ima dvije opcije - pojedinačna vatra i rafal. Puška radi na principu pozajmice barutnih gasova koji je lociran iznad cijevi (Short Stroke Gas Piston) sa obrtnim zatvaračem. Težina puške je 3,25 kg. Dužina oružja je 745 mm, a cijevi 463 mm. Karabinska verzija je nešto lakša 2,9 kg i kraća 609 mm sa dužinom cijevi od 369 mm. Puška se puni okvirom kapaciteta 30 metaka sa utvrđivačem postavljenim odmah iza okvira i sličan je sistemu koji se koristi na AK-47. Teoretska brzina paljbe je 650 metaka u minuti. Postoji i izvozna varijanta puške kalibra 5,56 X 45 mm sa drugačijim usadnikom okvira radi prihvatanja okvira NATO standarda (npr. od puške M16), a oznaka je QBZ-97 (Type 97).